ทิสโก้ออกทริกเกอร์ฟันด์ช้อนหุ้นไทย
บลจ.ทิสโก้ คว้าจังหวะหุ้นไทยดิ่งแรงดัชนีหลุด 1,300 จุด ออกทริกเกอร์ฟันด์ช้อนหุ้นพื้นฐานดี ตั้งเป้า 8% ใน 8 เดือน
15 ธ.ค. 2558

บลจ.ทิสโก้ คว้าจังหวะหุ้นไทยดิ่งแรงดัชนีหลุด 1,300 จุด ออกทริกเกอร์ฟันด์ช้อนหุ้นพื้นฐานดี ตั้งเป้า 8% ใน 8 เดือน
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ กล่าวว่า จากสถานการณ์ความกังวลการปรับขึ้นดอกเบี้ยของธนาคารกลางสหรัฐ (เฟด) รวมถึงราคาน้ำมันโลกที่ดิ่งลงอย่างรุนแรง ส่งผลให้ดัชนีตลาดหลักทรัพย์หลุดระดับ 1,300 จุด ต่ำสุดในรอบ 2 ปี บลจ.ทิสโก้ จึงเปิดเสนอขายกองทุนเปิด ทิสโก้ ไทย อิควิตี้ ทริกเกอร์ 8% #22 เสนอขายครั้งแรกวันที่ 15-16 ธ.ค.2558 
ทั้งนี้ กองทุนตั้งเป้าหมายเลิกโครงที่ 8% ภายในเวลา 8 เดือน หรือ ณ เวลาใดเวลาหนึ่งหลังจากเปิดให้ผู้ถือหน่วยลงทุนสามารถซื้อขายได้ทุกวันทำการ ซึ่งการกำหนดเป้าหมายดังกล่าวไม่ใช่ประมาณการหรือการรับประกันผลตอบแทนตามเป้าหมายเมื่อเลิกกองทุนและเป็นเป้าหมายก่อนหักค่าใช้จ่ายที่เกิดขึ้นจริง 
“ความกังวลเฟดและน้ำมันดิ่งแรง จึงเกิดแรงขายหุ้นทั่วโลกจนดัชนีปรับฐานลงมา รวมถึงหุ้นไทย  ซึ่งเรามองว่าจะส่งผลกระทบต่อหุ้นไทยในระยะสั้นๆ แต่ในระยะกลางถึงยาวภาพรวมเศรษฐกิจและปัจจัยพื้นฐานในประเทศยังค่อนข้างดี โดยเชื่อว่าการกระตุ้นเศรษฐกิจจากภาครัฐจะเป็นตัวผลักดันเศรษฐกิจและสร้างความมั่นใจให้กับนักลงทุน ทำให้ตลาดหุ้นไทยให้ปรับตัวขึ้นได้ในไม่ช้า จึงแนะนำทยอยซื้อที่ระดับต่ำกว่า 1,300 จุด”นายสาห์รัช กล่าว
สำหรับนโยบายของกองทุนจะเน้นลงทุนหุ้นไทยที่มีปัจจัยพื้นฐานดี ทั้งในตลาดหลักทรัพย์แห่งประเทศไทย (SET) และตลาดหลักทรัพย์เอ็มเอไอ (mai) มูลค่าโครงการ 1,000 ล้านบาท จองซื้อขั้นต่ำ 5,000 บาท